গান্ধী হিন্দুস্তানি সন্ত্রাসবাদী! লন্ডনে কালিমালিপ্ত গান্ধীমূর্তি

ওয়েব ডেস্ক: মহাত্মা গান্ধীর (Mahatma Gandhi) জন্মবার্ষিকীর মাত্র কয়েকদিন বাকি, তার আগে লন্ডনে গান্ধীমূর্তি (Mahatma Gandhi Vandalised in London) বিকৃত করল দুষ্কৃতীরা। লন্ডনের টাভিস্টক স্কয়ারে তাঁর একটি মূর্তি বিকৃত করা হয়েছে। জানা গিয়েছে, আগামী ২ অক্টোবর ট্যাভিস্টক স্কোয়্যারে ওই মূর্তির পাদদেশে গান্ধী জয়ন্তীর আয়োজন চলছিল। তারমধ্যেই গান্ধীমূর্তিতে কালি লেপে, অশোভন বার্তা লেখার অভিযোগ উঠেছে। এই ঘটনার তীব্র নিন্দা জানিয়েছে লন্ডনে অবস্থিত ভারতীয় হাইকমিশন (Indian High Commission)।

গান্ধী জয়ন্তী অর্থাৎ ২ অক্টোবরকে অহিংস দিবস হিসাবে স্বীকৃতি দিয়েছে রাষ্ট্রসংঘ। সেই উপলক্ষে প্রত্যেক বছরই ট্যাভিস্টক স্কোয়্যারের এই মূর্তিতে ফুল দিয়ে শ্রদ্ধা জানানো হয়। বাজানো হয় জাতির জনকের পছন্দের ভজনগুলিও। কিন্তু সেই প্রস্তুতির মাঝেই গান্ধীমূর্তিতে কালি লেপে দিয়েছে দুষ্কৃতীরা। মূর্তিতে কালো কালি দিয়ে দুষ্কৃতীরা লিখেছে, ‘গান্ধী হিন্দুস্তানি সন্ত্রাসবাদী’।

আরও পড়ুন: বদলাচ্ছে সোশ্যাল মিডিয়ার অ্যালগরিদম! চাপে পড়ছে মোদি সরকার

ভারতীয় হাইকমিশন আরও বলেছে যে তারা বিষয়টি স্থানীয় কর্তৃপক্ষের কাছে উত্থাপন করেছে এবং তারা মূর্তিটিকে তার ‘মূল মর্যাদায়’ ফিরিয়ে আনার জন্য কাজ করছে। এক্স পোস্টে লন্ডনে ভারতীয় হাই কমিশন লিখেছেন, ‘লন্ডনের টাভিস্টক স্কোয়ারে মহাত্মা গান্ধীর মূর্তি বিকৃত করার লজ্জাজনক ঘটনার তীব্র নিন্দা করছি। এই ঘটনায় আমরা গভীরভাবে শোকাহত। এটি কেবল মূর্তি বিকৃতির ঘটনা নয়, আন্তর্জাতিক অহিংসা দিবসের তিন দিন আগে অহিংসার ধারণার উপর এবং মহাত্মার নীতির উপর একটি সহিংস আক্রমণ। মূর্তিটি তার মূল মর্যাদায় ফিরিয়ে আনার জন্য কর্তৃপক্ষের সঙ্গে সমন্বয় করছে।’

অন্য খবর দেখুন